Τη χορήγηση εφάπαξ οικονομικής ενίσχυσης, ύψους 1.000 ευρώ, ανά άνεργο-πρώην εργαζόμενο της εταιρεία ς με την επωνυμία «Τηλέτυπος Ανώνυμη Εταιρεία Τηλεοπτικών Προγραμμάτων», με τον διακριτικό τίτλο Mega Channel , ενέκριναν με Κοινή Υπουργική Απόφαση (ΚΥΑ) ο υπουργός Εσωτερικών, Πάνος Σκουρλέτης, η υπουργός Εργασίας, Έφη Αχτσιόγλου, ο υφυπουργός Εργασίας, Νάσος Ηλιόπουλος και ο αναπληρωτής υπουργός Οικονομικών, Γιώργος Χουλιαράκης.

Συγκεκριμένα, με την ΚΥΑ, η οποία δημοσιεύθηκε στη «Διαύγεια», εγκρίθηκε η χορήγηση από τον ΟΑΕΔ εφάπαξ οικονομικής ενίσχυσης, ύψους 1.000 ευρώ, σε κάθε άνεργο-πρώην εργαζόμενο της εταιρείας με την επωνυμία «Τηλέτυπος Ανώνυμη Εταιρεία Τηλεοπτικών Προγραμμάτων», με τον διακρτικό τίτλο Mega Channel, ο οποίος, κατά τη δημοσίευση της παρούσας απόφασης, είναι εγγεγραμμένος στο μητρώο του ΟΑΕΔ ή άλλου ασφαλιστικού φορέα, καθώς και σε κάθε εργαζόμενο που, κατά τη δημοσίευση της παρούσας, έχει ασκήσει το δικαίωμα επίσχεσης εργασίας και πληροί τις προϋποθέσεις, για να λάβει επιδότηση ανεργίας, λόγω της επίσχεσης από τον ΟΑΕΔ ή από άλλον ασφαλιστικό φορέα, εφόσον δεν έχει λάβει την οικονομική ενίσχυση, ύψους 1.000 ευρώ.

Η καταβολή της οικονομικής ενίσχυσης γίνεται, μετά:

α) Την προσκόμιση καταλόγου από τις συνδικαλιστικές οργανώσεις (Ένωση Συντακτών Ημερησίων Εφημερίδων Αθηνών, Ένωση Προσωπικού Ημερησίων Εφημερίδων Αθηνών, Ένωση Τεχνικών Ημερησίου και Περιοδικού Τύπου και Ένωση Συντακτών Περιοδικού και Ηλεκτρονικού Τύπου) των δικαιούχων, στον οποίο αναγράφονται τα εξής στοιχεία:

- Το ονοματεπώνυμο, το πατρώνυμο και το μητρώνυμο κάθε δικαιούχου.

- Ο αριθμός της αστυνομικής ταυτότητάς του ή ο αριθμός διαβατηρίου, προκειμένου περί αλλοδαπών.

- Ο αριθμός του μητρώου κοινωνικής ασφάλισής του (ΑΜΚΑ).

- Ο αριθμός του φορολογικού μητρώου του (ΑΦΜ).

- Ο αριθμός του ατομικού ή κοινού τραπεζικού λογαριασμού του, με πρώτο όνομα του δικαιούχου τής ως άνω οικονομικής ενίσχυσης, καθώς και του Διεθνούς Αριθμού Τραπεζικού Λογαριασμού του (IBAN) και σχετικού ελέγχου από τις υπηρεσίες του ΟΑΕΔ, βάσει του οποίου προκύπτει η εργασιακή σχέση με την εταιρεία και η ανεργία ή η άσκηση του δικαιώματος επίσχεσης εργασίας εκ μέρους του εργαζομένου και η δυνατότητα επιδότησης ανεργίας, λόγω της επίσχεσης.

Οποιαδήποτε διαφορά προκύπτει μεταξύ των δικαιούχων της οικονομικής ενίσχυσης και του ΟΑΕΔ επιλύεται με απόφαση του Διοικητικού Συμβουλίου του ΟΑΕΔ.